sukhrobnurali/uzbek-legal-corpus huggingface dataset:
XALQARO KOMPYuTER TARMOQLARIDAN FOYDALANIShNI MARKAZLAShTIRIShDAN ChIQARISh TOʻGʻRISIDA
(resolution, 2021-02-22)

Oʻzbekiston Respublikasi Vazirlar Mahkamasining 2002-yil 6-iyundagi 200-son qarori bilan tasdiqlangan 2002—2010-yillarda kompyuterlashtirish va axborot-kommunikatsiya texnologiyalarini rivojlantirish dasturini amalga oshirishni jadallashtirish, maʼlumotlar uzatish tarmoqlarining operatorlari va provaydyerlariga teng shart-sharoitlar yaratish hamda xalqaro axborot tarmoqlaridan, shu jumladan Internetdan foydalanishni kengaytirish, shuningdek ushbu sohada kichik va oʻrta biznesni yanada rivojlantirishni ragʻbatlantirish maqsadida Vazirlar Mahkamasi qaror qiladi: 1. Oʻzbekiston Respublikasi maʼlumotlarni uzatish tarmoqlari operatorlari (provaydyerlari)ning respublika va xalqaro kompyuter tarmoqlaridan, shu jumladan Internetdan faqat “UzPAK” maʼlumotlarni uzatish davlat tarmogʻini rivojlantirish va undan foydalanish korxonasining va Maʼlumotlarni uzatish milliy tarmogʻining texnik vositalari orqali foydalanishiga oid belgilangan tartib bekor qilinsin. 2. Oʻzbekiston Respublikasi Vazirlar Mahkamasining “Maʼlumotlar uzatish milliy tarmogʻini tashkil etish va jahon axborot tarmoqlaridan foydalanishni tartibga solish toʻgʻrisida” 1999-yil 5-fevraldagi 52-son qaroriga ilovaga muvofiq oʻzgartirish va qoʻshimchalar kiritilsin. 3. Oʻzbekiston aloqa va axborotlashtirish agentligi bir oy muddatda “UzPAK” maʼlumotlarni uzatish davlat tarmogʻini rivojlantirish va undan foydalanish korxonasi toʻgʻrisidagi Nizomga mazkur qarordan kelib chiqqan holda uning funksiyalari oʻzgarishi hisobga olingan tegishli oʻzgartirishlar kiritsin. 4. Oʻzbekiston aloqa va axborotlashtirish agentligi manfaatdor vazirliklar va idoralar bilan birgalikda bir oy muddatda: amaldagi qonun hujjatlariga mazkur qarordan kelib chiquvchi oʻzgartirish va qoʻshimchalar toʻgʻrisida; idoraviy normativ hujjatlarga oʻzgartirish va qoʻshimchalar toʻgʻrisida takliflar kiritsin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.N.Oripov zimmasiga yuklansin. a) 1-bandda “yagona” soʻzi chiqarib tashlansin; b) 3-bandda: uchinchi xatboshida “axborotresurslarini muhofaza qilishni taʼminlash” soʻzlaridan oldin “UzPAK” maʼlumotlarni uzatish tarmogʻida” soʻzlari qoʻshilsin; beshinchi xatboshi chiqarib tashlansin; v) 4-band oʻz kuchini yoʻqotgan deb hisoblansin; g) 6-banddan “hamda “UzPAK” maʼlumotlarni uzatish davlat tarmogʻini rivojlantirish va undan foydalanish korxonasiga” soʻzlari chiqarib tashlansin.
Atoqli oʻzbek shoiri, akademik Gʻafur Gʻulom tavalludining 100 yilligini nishonlash toʻgʻrisida
(resolution, 2021-02-22)

Betakror isteʼdod sohibi, oʻzbek xalqi madaniyati, milliy adabiyotining rivojiga ulkan hissa qoʻshgan ijodkor, Oʻzbekiston xalq shoiri, Oʻzbekiston Fanlar akademiyasining akademigi Gʻafur Gʻulom qoldirgan adabiy va ilmiy merosning katta ahamiyatini inobatga olib hamda tugʻilgan kuniga 100 yil toʻlishi munosabati bilan Vazirlar Mahkamasi qaror qiladi: 1. Oʻzbekiston Respublikasi Yozuvchilar uyushmasi, Fanlar akademiyasi, Madaniyat ishlari vazirligi, Respublika “Maʼnaviyat va maʼrifat” Kengashining Gʻafur Gʻulom tavalludining 100 yilligini 2003-yil may oyida mamlakatimiz miqyosida keng nishonlash toʻgʻrisidagi taklifi qoʻllab-quvvatlansin. Ushbu sanaga tayyorgarlik koʻrish va uni oʻtkazish boʻyicha tashkiliy qoʻmita tarkibi ilovaga muvofiq tasdiqlansin. Tashkiliy qoʻmita tegishli vazirliklar va idoralar, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda bir oy muddatda yubiley tadbirlari rejasini ishlab chiqsin va amalga oshirishga kirishsin. 2. Oʻzbekiston Respublikasi Fanlar akademiyasi Yozuvchilar uyushmasi, Madaniyat ishlari vazirligi, Respublika “Maʼnaviyat va maʼrifat” Kengashi hamda Toshkent shahar hokimliklari bilan birgalikda 2003-yilning may oyida “Gʻafur Gʻulom ijodining maʼnaviy-maʼrifiy ahamiyati” mavzuida ilmiy konferensiya va yubiley tadbirlarini oʻtkazsin. 3. Toshkent shahar hokimligiga yubiley kuniga qadar: Badiiy akademiya va boshqa tegishli tashkilotlar bilan birgalikda shoir haykalini yaratish va uni Gʻafur Gʻulom koʻchasida (metroning Gʻafur Gʻulom bekati yonida) oʻrnatish; adib uy-muzeyi binosini taʼmirlash va muzey atrofini obodonlashtirish vazifasi topshirilsin. 4. Madaniyat ishlari vazirligi Gʻafur Gʻulom uy-muzeyining yangi ekspozitsiyasini tashkil qilish hamda adib asarlari asosida spektakllar, adabiy-badiiy kompozitsiyalar yaratish tadbirlarini amalga oshirsin. 5. Oʻzbekiston Matbuot va axborot agentligi Gʻafur Gʻulomning bir jildli “Tanlangan asarlar”ini, ijodkor toʻgʻrisidagi tadqiqotlar va ilmiy-ommabop risolalarni yubiley kunigacha chop etishni rejalashtirsin. 6. “Oʻzbekkino” davlat-aksiyadorlik kompaniyasi Gʻafur Gʻulom hayoti va ijodiga bagʻishlangan hujjatli film yaratish vazifasini hal etsin. 7. Oʻzbekiston aloqa va axborotlashtirish agentligi Gʻafur Gʻulom siymosi tushirilgan va uning asarlari mavzusi asosida ishlangan pochta markalari va konvertlar turkumini chiqarsin. 8. Gʻafur Gʻulom tavalludining 100 yilligini nishonlash, adib uy-muzeyini taʼmirlash, yangi ekspozitsiyasini yaratish hamda obodonlashtirish bilan bogʻliq xarajatlar, tasdiqlangan smetaga muvofiq, respublika budjeti va Toshkent shahar mahalliy budjetidan 2003-yilgi davlat budjeti parametrlarida ushbu maqsadlar uchun koʻzda tutilgan mablagʻlar doirasida va homiylar mablagʻlari hisobidan teng ulushlarda qoplanishi inobatga olinsin. 9. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari H. Karomatov zimmasiga yuklatilsin.
OʻZBEKISTON RESPUBLIKASI HUKUMATI QARORLARINI OʻZ KUChINI YOʻQOTGAN DEB HISOBLASh TOʻGʻRISIDA
(resolution, 2024-05-07)

Oʻzbekiston Respublikasi Vazirlar Mahkamasining “Pul mablagʻlarining bankdan tashqari muomalasini yanada qisqartirish chora-tadbirlari toʻgʻrisida” 2002-yil 5-avgustdagi 280-son qaroriga muvofiq Vazirlar Mahkamasi qaror qiladi: 1. Oʻzbekiston Respublikasi Hukumatining 1-ilovaga muvofiq qarorlari oʻz kuchini yoʻqotgan deb hisoblansin. 2. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.Azimov zimmasiga yuklansin. 1. Oʻzbekiston Respublikasi Vazirlar Mahkamasining “Muomaladagi naqd pullarni kamaytirishga oid chora-tadbirlar toʻgʻrisida” 1994-yil 11-iyuldagi 356-son qarorining 5-bandi. 2. Oʻzbekiston Respublikasi Vazirlar Mahkamasining “Naqd pul tushumidan foydalanishni tartibga solish toʻgʻrisida” 1995-yil 3-fevraldagi 29-son qarorining 2-bandi. 3. Oʻzbekiston Respublikasi Vazirlar Mahkamasining “Yoʻlovchilar tashish transporti korxonalari maʼmuriy-boshqaruv xodimlari mehnatiga haq toʻlashni takomillashtirish toʻgʻrisida” 1995-yil 15-iyundagi 222-son qarori (Oʻzbekiston Respublikasi QT, 1995-y., 6-son, 22-modda). 4. Oʻzbekiston Respublikasi Vazirlar Mahkamasining “Toshkent shahri aholisiga yoʻlovchi tashish transporti xizmati koʻrsatishni tubdan yaxshilash chora-tadbirlari toʻgʻrisida” 1996-yil 19-avgustdagi 291-son qarori 11-bandining toʻrtinchi xatboshi. 5. Oʻzbekiston Respublikasi Vazirlar Mahkamasining “Oʻzbekiston Respublikasi Hukumatining ayrim qarorlariga qoʻshimchalar kiritish toʻgʻrisida” 1997-yil 22-sentabrdagi 447-son qarori. 6. Oʻzbekiston Respublikasi Vazirlar Mahkamasining “Oʻzkommunxizmat” agentligi toʻgʻrisidagi Nizomni, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining hududiy kommunal-foydalanish birlashmasi toʻgʻrisidagi Namunaviy nizomni tasdiqlash haqida” 2001-yil 13-fevraldagi 74-son qaroriga 3-ilovaning 4-bandi (Oʻzbekiston Respublikasi QT, 2001-y., 2-son, 10-modda).
OʻZBEKISTON RESPUBLIKASI BANKLARIDA STATISTIK HISOBDORLIKNI TAShKIL ETISh QOIDALARIGA OʻZGARTIRISh KIRITISh TOʻGʻRISIDA
(resolution, 2018-07-03)

Respublikadagi banklar tomonidan tuziladigan va Markaziy bankka taqdim etiladigan hisobotlarni tartibga solish maqsadida, Markaziy bank Boshqaruvi qaror qiladi: 1. Markaziy bank Boshqaruvi tomonidan 1998-yil 20-fevralda tasdiqlanib, Adliya vazirligida 1999-yil 22-martda 680-raqam bilan davlat roʻyxatiga olingan “Oʻzbekiston Respublikasi banklarida statistik hisobotni tashkil etish qoidalari”ga oʻzgartirishlar ilovaga muvofiq tasdiqlansin. 2. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilganidan oʻn kundan keyin amalga kiritilsin. 1. 6-banddagi “Iqtisodiy tadqiqotlar va statistika markazi” soʻzlari “Markaziy bank huzuridagi Pul-kredit siyosati markazi” soʻzlari bilan almashtirilsin. 2. “Oʻzbekiston Respublikasi banklarida statistik hisobotni tashkil etish Qoidalari”ga ilova qilingan “Bank statistik hisoboti shakllari roʻyxati”ning 1-qismidan 18 va 21-raqamli qatorlar hamda 2-qismidan 43, 44 va 47-raqamli qatorlar chiqarib tashlansin hamda qatorlarning tartib raqamlari mos ravishda uzluksiz ketma-ketlik tartibida qayta raqamlansin.
Oʻzbekiston Respublikasi ichki ishlar idoralarining voyaga yetmaganlar orasida huquqbuzarliklarning oldini olish xizmati faoliyatini tashkil etish boʻyicha Yoʻriqnomasini tasdiqlash toʻgʻrisida
(order, 2002-10-02)

Oʻzbekiston Respublikasi Vazirlar Mahkamasining 2001-yil 6-iyundagi “Jinoyatchilikka qarshi kurashda Ichki ishlar vazirligi Profilaktika xizmati rolini kuchaytirish toʻgʻrisida”gi 247-41-sonli qarorini bajarilishini taʼminlash borasida, Oʻzbekiston Respublikasi Ichki ishlar idoralarining voyaga yetmaganlar orasida huquqbuzarliklarning oldini olish boʻlinmalari xodimlarining faoliyatini yanada takomillashtirish maqsadida buyuraman: 1. Ilova qilinayotgan Oʻzbekiston Respublikasi Bosh prokuraturasi, Oliy Sudi, Xalq taʼlimi vazirligi, Sogʻliqni saqlash vazirligi, Respublika “Kamolot” Yoshlarning ijtimoiy harakat Markaziy Kengashi hamda Oʻzbekiston Kasaba Uyushmalari Federatsiyasi Kengashi bilan kelishilgan “Oʻzbekiston Respublikasi ichki ishlar idoralarida Voyaga yetmaganlar orasida huquqbuzarliklarning oldini olish xizmati faoliyatini tashkil etish boʻyicha Yoʻriqnoma” tasdiqlansin. 2. Oʻzbekiston Respublikasi Vazirlar Mahkamasining Istiqbolni belgilash va statistika davlat qoʻmitasi bilan kelishilgan “Ichki ishlar idoralarining voyaga yetmaganlar orasida huquqbuzarliklarning oldini olish boʻyicha ishlarining natijalari toʻgʻrisidagi hisobot” (18-ilova) Oʻzbekiston Respublikasi IIV 1993-yilning 13-aprelidagi 134-sonli buyrugʻi bilan joriy etilganligi inobatga olinsin. 3. Qoraqalpogʻiston Respublikasi ichki ishlar vaziri, Toshkent shahar IIBB, viloyatlar va transport ichki ishlar boshqarmalari boshliqlariga: 3.1. Mazkur Yoʻriqnomani tegishli xizmatlarning barcha xodimlari tomonidan oʻrganilishi tashkil qilinsin, voyaga yetmaganlar orasida huquq buzilishining oldini olish vazifalarini bajarishda ularning mustahkam hamkorligi taʼminlansin. Qoraqalpogʻiston Respublikasi Vazirlar Kengashi, Toshkent shahar (shu jumladan tumanlari), viloyatlar, shaharlar, va tumanlar hokimliklari huzuridagi voyaga yetmaganlar ishlari boʻyicha komissiyalari, viloyat, shahar, tuman kasaba uyushmalari va yoshlarning “Kamolot” ijtimoiy harakatlari, sudlar, prokuratura, adliya, xalq taʼlimi, boshqa davlat idoralari va jamoat tashkilotlari mazkur Yoʻriqnomaning ularga tegishli qismi bilan tanishtirilsin. 3.2. Yilning har choragida kamida bir marta shahar, tuman va transport ichki ishlar boʻlimlari boshliqlarining voyaga yetmaganlar va oʻsmirlar orasida huquqbuzarliklari va qarovsizligini oldini olish boʻyicha koʻrilgan chora-tadbirlar natijasi haqida hisobotlari eshitilsin. 4. Oʻzbekiston Respublikasi IIV-ning Xoʻjalik boshqarmasiga ushbu buyruq va Yoʻriqnoma ilovasiga muvofiq bosma ish qogʻozlarini kerakli miqdorda tayyorlanishi taʼminlansin. 5. Oʻzbekiston Respublikasi IIV-ning 1993-yil 6-iyulidagi 195-sonli va 1994-yil 29-dekabridagi 332-sonli buyruqlari oʻz kuchini yoʻqotgan deb hisoblansin.
OʻZBEKISTON RESPUBLIKASI VAZIRLAR MAHKAMASINING “TABIIY GAZ YETKAZIB BERISh VA UNING UChUN HISOB-KITOB QILISh TIZIMINI YANADA TAKOMILLAShTIRISh TOʻGʻRISIDA” 2002 YIL 20-MARTDAGI 90-SON QARORIGA QOʻShIMChA KIRITISh HAQIDA
(resolution, 2024-05-07)

“Oʻztransgaz” aksiyadorlik kompaniyasining magistral gaz quvurlariga toʻgʻridan-toʻgʻri chiqadigan ulgurji isteʼmolchilarga tabiiy gaz sotishni tartibga solish maqsadida Vazirlar Mahkamasi qaror qiladi: Oʻzbekiston Respublikasi Vazirlar Mahkamasining “Tabiiy gaz yetkazib berish va uning uchun hisob-kitob qilish tizimini yanada takomillashtirish toʻgʻrisida” 2002-yil 20-martdagi 90-son qaroriga 1-ilovaning “Oʻztransgaz” aksiyadorlik kompaniyasining magistral gaz quvurlariga toʻgʻridan-toʻgʻri chiqadigan ulgurji isteʼmolchilar” ustuniga “Qizilqumnodirmetalloltin” davlat konsernining Navoiy kon-metallurgiya kombinati” soʻzlari qoʻshilsin.
MISR ARAB RESPUBLIKASIGA ELCHIXONA QURILISHI UCHUN YER UCHASTKASINI MULK QILIB SOTISH TOʻGʻRISIDA
(resolution, 2002-10-02)

Oʻzbekiston Respublikasining Yer kodeksiga hamda Oʻzbekiston Respublikasi Prezidentining “Oʻzbekiston Respublikasidagi diplomatiya vakolatxonalari va xalqaro tashkilotlarning ish sharoitlarini yaxshilashga oid qoʻshimcha chora-tadbirlar toʻgʻrisida” 1995-yil 14-noyabrdagi PF-1287-son Farmoniga muvofiq Vazirlar Mahkamasi qaror qiladi: 1. Oʻzbekiston Respublikasi Tashqi ishlar vazirligi, Davlat mulki qoʻmitasi va Toshkent shahar hokimligining Toshkent shahar, Yunusobod tumani, Amir Temur koʻchasida joylashgan maydoni 0,35 gektar boʻlgan yer uchastkasini Misr Arab Respublikasi elchixonasining qurilishi uchun Misr Arab Respublikasiga 637280 AQSH dollariga mulk qilib sotish toʻgʻrisidagi taklifi qabul qilinsin. 2. Oʻzbekiston Respublikasi Davlat mulki qoʻmitasi: Toshkent shahar hokimligi bilan birgalikda ikki hafta muddatda koʻrsatib oʻtilgan yer uchastkasi yuzasidan Oʻzbekiston Respublikasi qonun hujjatlariga muvofiq Misr Arab Respublikasi Elchixonasi bilan oldi-sotdi shartnomasi tuzsin; koʻrsatib oʻtilgan yer uchastkasi yuzasidan Misr Arab Respublikasining mulkka egalik qilish huquqini tasdiqlovchi Davlat dalolatnomasini belgilangan tartibda bersin. 3. Yer uchastkasini Misr Arab Respublikasiga sotishdan olingan valyuta tushumi (belgilangan tartibda Oʻzbekiston Respublikasi Davlat mulki qoʻmitasiga yoʻnaltiriladigan 5 foiz miqdordagi mablagʻlardan tashqari) metroning Yunusobod yoʻnalishi uchun butlovchi buyumlar xarid qilishga valyuta kontraktlari boʻyicha kreditorlik qarzlarni uzishda maqsadli foydalanish uchun istisno tariqasida Toshkent shahar hokimligi ixtiyoriga yoʻnaltirilsin. 4. Toshkent shahar hokimligi yer uchastkasiga mulkchilik huquqining oʻtishini roʻyxatdan oʻtkazsin va oldi-sotdi shartnomasi shartlariga muvofiq yer uchastkasini va yondosh hududni tayyorlash ishlarini amalga oshirsin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari K.N. Toʻlaganov va Toshkent shahar hokimi R.M. Shoabdurahmonov zimmasiga yuklansin.
OʻZBEKISTON RESPUBLIKASI PREZIDENTINING BAʼZI FARMONLARIGA OʻZGARTIRIShLAR KIRITISh TOʻGʻRISIDA
(decree, 2018-01-10)

Pul muomalasini yanada takomillashtirish, naqd pulsiz hisob-kitoblar tizimini kengaytirish, bankdan tashqari pul aylanishini qisqartirish va soliqlar toʻlashdan boʻyin tovlashga yoʻl qoʻymaslik maqsadida: 1. “Respublika pul-kredit siyosati komissiyasining tarkibini oʻzgartirish toʻgʻrisida” Oʻzbekiston Respublikasi Prezidentining 1997-yil 1-avgustdagi PF-1827-son Farmoniga 2-ilovaning 3.2-bandi toʻqqizinchi xatboshi oʻz kuchini yoʻqotgan deb hisoblansin. 2. “Bank tizimini yanada erkinlashtirish va isloh qilish borasidagi chora-tadbirlar toʻgʻrisida” Oʻzbekiston Respublikasi Prezidentining 2000-yil 21-martdagi PF-2564-son Farmoni 6-bandining ikkinchi xatboshi chiqarib tashlansin.
AXBOROT-KOMMUNIKATSIYA TEXNOLOGIYALARI SOHASIDAGI FAOLIYATNI YaNADA TAKOMILLAShTIRISh TOʻGʻRISIDA
(resolution, 2021-02-22)

Oʻzbekiston Respublikasi Prezidentining “Kosmik tadqiqotlarni tashkil etishni takomillashtirish toʻgʻrisida” 2002-yil 26-sentabrdagi PF-3135-son Farmoniga muvofiq va axborot-kommunikatsiya texnologiyalari vositalarini mamlakatimizning oʻzida ishlab chiqarish uchun shart-sharoitlar yaratish maqsadida Vazirlar Mahkamasi qaror qiladi: 1. “KOINOT” ochiq aksiyadorlik jamiyati ustav fondidagi aksiyalarning davlat ulushini boshqarish Oʻzbekiston aloqa va axborotlashtirish agentligiga berilsin. 2. Oʻzbekiston aloqa va axborotlashtirish agentligi bir oy muddatda 2002—2010-yillarda kompyuterlashtirish va axborot-kommunikatsiya texnologiyalarini rivojlantirishning tasdiqlangan dasturini amalga oshirish uchun “Granit” ilmiy-ishlab chiqarish korxonasi va “KOINOT” ochiq aksiyadorlik jamiyatining mavjud ishlab chiqarish quvvatlaridan ushbu quvvatlarda axborot-kommunikatsiya texnologiyalari vositalarini mamlakatimizning oʻzida ishlab chiqarishni tashkil etish yoʻli bilan foydalanish yuzasidan kompleks chora-tadbirlarni ishlab chiqsin va qabul qilsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.N.Oripov zimmasiga yuklansin.
OʻZBEKISTON RESPUBLIKASI HUKUMATINING RESPUBLIKA HUDUDIGA JISMONIY SHAXSLAR TOMONIDAN TOVARLAR OLIB KELINISHINI TARTIBGA SOLISHGA DOIR AYRIM QARORLARIGA OʻZGARTIRISHLAR KIRITISH TOʻGʻRISIDA
(resolution, 2007-12-12)

Tashqi savdo faoliyatini yanada erkinlashtirish, jismoniy shaxslar tomonidan respublika hududiga isteʼmol tovarlari olib kelinishi tartibini takomillashtirish maqsadida Vazirlar Mahkamasi qaror qiladi: 1. 2002-yil 1-oktabrdan boshlab jismoniy shaxslardan undiriladigan yagona bojxona toʻlovi TIF TN kodidan va tovarning kelib chiqish mamlakatidan qatʼi nazar, tovarlarning barcha toifalari boʻyicha bojsiz olib kelish normalari qoʻllanilmasdan tovar bojxona qiymatining: oziq-ovqat tovarlari boʻyicha 40 foizi (undan tashqari); nooziq-ovqat tovarlari boʻyicha 70 foizi miqdorida toʻlanishi belgilansin. 3. Belgilansinki, 2002-yil 1-oktabrdan boshlab tovarlarni Oʻzbekiston Respublikasiga olib kelishda jismoniy shaxslardan undiriladigan yagona bojxona toʻlovi xorijiy valyutaga yigʻim toʻlanadigan kunda vujudga kelgan talab va taklifdan kelib chiqqan holda belgilangan tartibga va tasdiqlangan stavkalarga muvofiq erkin kurs boʻyicha milliy valyuta – “soʻm”da toʻlanadi. 4. Quyidagilar: Vazirlar Mahkamasining “Jismoniy shaxslar tomonidan Oʻzbekiston Respublikasi hududiga tovarlar olib kelinishini tartibga solish toʻgʻrisida” 2002-yil 6-maydagi 154-son qarorining (Oʻzbekiston Respublikasi QT, 2002-y., 5-son, 24-modda) 2-bandi; Vazirlar Mahkamasining “Jismoniy shaxslar tomonidan Oʻzbekiston Respublikasi hududiga tovarlar olib kelinishini tartibga solishga doir qoʻshimcha chora-tadbirlar toʻgʻrisida” 2002-yil 12-iyuldagi 248-son qarorining (Oʻzbekiston Respublikasi QT, 2002-y., 7-son, 40-modda)1-bandi oʻz kuchini yoʻqotgan deb hisoblansin. 5. Oʻzbekiston Respublikasi Adliya vazirligi Moliya vazirligi, Davlat bojxona qoʻmitasi va boshqa manfaatdor vazirliklar va idoralar bilan birgalikda ikki hafta muddatda Oʻzbekiston Respublikasi Vazirlar Mahkamasiga qonun hujjatlariga mazkur qarordan kelib chiquvchi oʻzgartirishlar va qoʻshimchalar toʻgʻrisida takliflar kiritsin. 6. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S. Azimov zimmasiga yuklansin.
KOSMIK TADQIQOTLARNI TASHKIL ETISHNI TAKOMILLASHTIRISH CHORA-TADBIRLARI TOʻGʻRISIDA
(resolution, 2025-12-16)

Oʻzbekiston Respublikasi Prezidentining “Kosmik tadqiqotlarni tashkil etishni takomillashtirish toʻgʻrisida” 2002-yil 26-sentabrdagi PF-3135-son Farmonini bajarish yuzasidan hamda astronomik va kosmik tadqiqotlarning yanada rivojlantirilishini, tadqiqotlar natijalarining respublikani iqtisodiy va ijtimoiy rivojlantirishning ustuvor yoʻnalishlariga samarali joriy etilishini taʼminlash maqsadida Vazirlar Mahkamasi qaror qiladi: 1. Quyidagilar Oʻzbekiston Respublikasi Fanlar akademiyasi Kosmik tadqiqotlar markazining asosiy vazifalari etib belgilansin: astronomiya, yerni, yer atrofidagi fazoni va uzoq kosmik obyektlarni oʻrganish sohasida fundamental va amaliy tadqiqotlar oʻtkazishni tashkil etish; kosmik tadqiqotlar va texnologiyalar yutuqlarini respublikani iqtisodiy va ijtimoiy rivojlantirishning ustuvor yoʻnalishlariga joriy etish boʻyicha maqsadli dasturlarni shakllantirish va amalga oshirish; manfaatdor tashkilotlar va tuzilmalar bilan birgalikda samarali ekologik nazoratni, roʻy berishi mumkin boʻlgan tabiiy ofatlarning oldini olishni, kosmosdan yerni masofadan turib zondlash yoʻli bilan tabiiy resurslarni tadqiq etishni tashkil qilish; astronomiya va kosmik tadqiqotlar sohasida xalqaro hamkorlikni kengaytirish hamda tijorat maqsadidagi kosmik faoliyatni rivojlantirish. 2. Kosmik tadqiqotlar markazi boshqaruv apparatining tuzilmasi va 12 kishidan iborat boʻlgan (yordamchi va xizmat koʻrsatuvchi xodimlardan tashqari) shtatdagi xodimlarining cheklangan soni ilovaga muvofiq tasdiqlansin. 3. Belgilansinki, Kosmik tadqiqotlar markazi: yuridik shaxs hisoblanadi; uning faoliyatini mablagʻ bilan taʼminlash Markaz tarkibiga kiruvchi Toshkent kosmik asbobsozlik ilmiy-tadqiqot instituti, Chirchiqdagi “Kompozit” tajriba-eksperimental zavodi tomonidan ularning xoʻjalik faoliyatidan olishgan mablagʻlaridan ajratmalar, shuningdek xalqaro jamgʻarmalar va tashkilotlar grantlari, qonun hujjatlariga zid boʻlmagan boshqa daromadlar hisobiga amalga oshiriladi. 4. Oʻzbekiston Respublikasi Fanlar akademiyasi bir oy muddatda Kosmik tadqiqotlar markazi toʻgʻrisidagi Nizomni belgilangan tartibda ishlab chiqsin va tasdiqlasin. 5. Oʻzbekiston Respublikasi Davlat mulki qoʻmitasi Oʻzbekiston davlat koinotni tadqiq etish agentligi balansidagi asosiy fondlar, mol-mulklar va moddiy boyliklarni Kosmik tadqiqotlar markaziga bersin. Kosmik tadqiqotlar markazi Toshkent shahar, Borovskiy koʻchasi, 2-uyga joylashtirilsin. 6. Quyidagilar: Oʻzbekiston Respublikasi Vazirlar Mahkamasining “Oʻzbekiston davlat koinotni tadqiq etish agentligi masalalari toʻgʻrisida” 1993-yil 5-fevraldagi 59-son qarori; Vazirlar Mahkamasining “2001-2002-yillarda xorijiy investorlarni jalb etgan holda korxonalarni davlat tasarrufidan chiqarish va xususiylashtirish boʻyicha kelgusidagi chora-tadbirlar toʻgʻrisida” 2001-yil 9-martdagi 119-son qaroriga 3-ilovaning 14-bandi oʻz kuchini yoʻqotgan deb hisoblansin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari H.S. Karomatov zimmasiga yuklansin. Shtatdagi jami xodimlar soni 12 kishi
KOSMIK TADQIQOTLARNI TASHKIL ETISHNI TAKOMILLASHTIRISH TOʻGʻRISIDA
(decree, 2025-11-26)

Kosmosni tadqiq etish va astronomiya sohasidagi mavjud salohiyatdan kompleks hamda samarali foydalanish, kosmik tadqiqotlar va texnikaning zamonaviy yutuqlari mamlakat iqtisodiyotining ustuvor sohalari hamda tarmoqlariga joriy etilishini taʼminlash maqsadida: 1. Oʻzbekiston Respublikasi Vazirlar Mahkamasi huzuridagi Oʻzbekiston kosmik tadqiqotlar davlat agentligi (“Oʻzbekkosmos”) tugatilsin. 2. Oʻzbekiston Respublikasi Fanlar akademiyasi tizimida Kosmik tadqiqotlar markazi tashkil etilib, Fanlar akademiyasining Astronomiya instituti, Toshkent kosmik asbobsozlik ilmiy-tadqiqot instituti, Chirchiq “Kompozit” tajriba-eksperimental zavodi, RT—70 Radioastronomik observatoriya uning tarkibiga kiritilsin. 3. “Granit” ilmiy-ishlab chiqarish korxonasi Oʻzbekiston aloqa va axborotlashtirish agentligi tarkibiga oʻtkazilsin. “KOINOT” ochiq aksiyadorlik jamiyati aksiyadorlarining uni Oʻzbekiston aloqa va axborotlashtirish agentligi tizimiga oʻtkazish toʻgʻrisidagi taklifi qabul qilinsin. 4. “Kosmik fazoni tadqiq etish va foydalanish boʻyicha strukturalar toʻgʻrisida” Oʻzbekiston Respublikasi Prezidentining 1992-yil 11-dekabrdagi PF-506-son Farmonining 4 va 5-bandlari oʻz kuchini yoʻqotgan deb hisoblansin. 5. Oʻzbekiston Respublikasi Vazirlar Mahkamasi bir hafta muddatda ushbu Farmonni amalga oshirish yuzasidan qaror qabul qilsin.